Papersnake/gushiwen huggingface dataset:
晓过东昌
张培金（清代）

破晓征车发，如龛坐未安。野平风力大，霜重月光寒。

老树栖乌稳，危桥度马难。遥知花信好，春在五云端。
品令（咏雪梅）
陈亮（宋代）

潇洒林塘暮。正迤逦、香风度。一番天气，又添作琼枝玉树。粉蝶番踪，疑在落花深处。

深沈庭院，也卷起、重帘否。十分春色，依约见了，水村竹坞。怎向江南，更说杏花烟雨。
五老峰
王禹偁（宋代）

矗矗拂星榆，峥嵘与众殊。
精灵奔昂宿，神异载河图。
捧日光先奔，参天礼不趣。
绿萝供组绶，清籁献笙竽。
泄雨遥沾华，堆岚下照蒲。
僧窗分未足，郡阁占应俱。
漠漠云交袂，霏霏雪映须。
巨灵羞用壮，玉女愿为奴。
磊落工难画，参差德不孤。
儿孙溪石小，几杖涧松枯。
洞鄙三茅隐，山嫌四皓逋。
分形皆自立，倒影要谁扶。
将数惭同汉，臣名合赞虞。
嵩峰真树黨，天柱太无徒。
安得随人意，移将近帝都。
吾君南面处，万岁一齐呼。
将之绩溪梦中赋泊舟野步
苏辙（宋代）

扁舟逢野岸，试出步崇冈。
山转得幽谷，人家余夕阳。
被畦多绿茹，堆屋剩黄粱。
深羡安居乐，谁令志四方。
挽沈南疑
陆奎勋（清代）

曼卿不乐主芙蓉，少霞不解铭新宫。王书下徵莲㘰子，云旗双护白耳龙。

我侪与天争不得，烛花迸落情泪红。思君复读茜村诗，夷光郑旦无冶容。

集裘照眼万翠鸟，酿花可口千壶蜂。人妒此才天不妒，前身果否白鹤童。

天姥峰尖续残梦，绿鹦一笑烟濛濛。蛾眉未信能伐性，风骚何必例坐穷。

单豹养内虎食外，张毅养外病攻中。男儿堕地命在天，生死贵贱贫富同。

死者自宁生者哭，半杯松叶饮不空。有文有子堪送老，浅语抹杀欧阳翁。

悲哉文冢化朽壤，悲哉骥子号酸风。
和仲文西湖野步至新堰二首
梅尧臣（宋代）

决决堰根水，层层湖上田。
寒鱼犹著底，白鹭已发前。
履惜春泥滑，衣从涩蔓牵。
偶来成野望，归兴自留连。
题李牧臣孝廉五少游庐图即送其下第南归
陈兰瑞（清代）

昨梦骑鹤凌天风，翠壁丹崖逞千变。醒来身又落尘寰，浮岚埽出庐山面。

髫龀曾读藏园诗，拍手惊奇心欲飞。年来复诵妇翁作，无恙溪山俨如昨。

新诗摹写愈幽奇，不独攀跻健腰脚。吁嗟乎！陶谢李苏不复生，浮云飞瀑难为情。

李君重来继吴蒋，脚踏芙蓉七千丈。或奔幽谷到马尾，或上危崖入龙荡。

或卧醉石呼同游，或觅残碑成独往。三石梁边三叠泉，五老峰头五少年。

尺吴寸楚眉睫前，功名富贵如春烟。既不能坐我以天池寺侧、佛手崖边，又不能招我以观中之白鹤，赠我以谷底之青莲。

使我尘抱顿释沈疴蠲，示我惊人之奇句，引我乡思徒茫然。

君本仙才今暂谪，清福平生非易得。但令著述有名山，人海何须计通塞。

愿君珍重少年身，雨笠烟筇了夙因。莫教白发成衰懒，笑杀青松社里人。
送潘秀才之舒州
皎然（唐代）

楚水清风生，扬舲泛月行。荻洲寒露彩，雷岸曙潮声。

东道思才子，西人望客卿。从来金谷集，相继有诗名。
读老人近诗
林泳（宋代）

泽国归来掩竹扉，千年知己十年诗。
读书动地惊天事，得句吟风弄月时。
纸上圣贤相唯诺，尘边老宿费思惟。
纵夸万首龟堂集，乐处龟堂未必知。
武林春日二绝
苏籀（宋代）

越罗初御柳烟深，慵病相从老见寻。
酒罢尘杯胶燥吻，春无顾藉一分心。
沈国录席上用赵监丞韵
仲并（宋代）

晚来无计障风饕，美酒十千价未高。
成败两奁供夜战，醉醒一斗付春醪。
流杯指日重修禊，琢句如公可命骚。
多谢故人乐宾客，清欢十倍胜绨袍。
坡山
陈堂（明代）

五仙骑石化为羊，洞里烟霞出上方。地迥有天藏石室，云深何处觅丹房。

鲸音缥缈惊寒梦，羽客逍遥入醉乡。炉篆千年应不灭，莫令轻作少年场。
送李寔
欧阳修（宋代）

几幅归帆不暂停，吴天遥望斗牛横。
香薰翠被乘青翰，波暖屏风咏紫茎。
江水自随潮上下，月轮闲与蚌亏盈。
河桥折柳伤离後，更作南云万里行。
偈三首 其三
释克勤（宋代）

十方同聚会，本来身不昧。个个学无为，顶上用钳锤。

此是选佛场，深广莫能量。心空及第归，利剑不如锥。
鹿耳观澜得澜字五言六韵
陈廷瑚（清代）

鹿耳门双列，浮光耐远观。茫茫迷绝岛，淼淼涌层澜。

巨浪风中起，扁舟水上安。涵天连一色，隔岸叠千峦。

遣兴聊潜听，临流自得欢。蓬瀛当不远，槎泛对漫漫。
句
姚孝锡（宋代）

舞风初学絮，带雨不成花。
湖山人隐居
罗公升（宋代）

幽人不管兴亡事，赢得三年只下帘。
居介两山今李愿，园开三下古陶潜。
传家书已为儿计，种秫田应为客添。
要与山神结缘去，一丘分我卜茅檐。
水调歌头 其三 寄陆务观
韩元吉（宋代）

明月照多景，一话九经年。故人何在，依约蜀道倚青天。

豪气如今谁在。剩对岷峨山水。落纸起云烟。应有阳台女，来寿隐中仙。

相如赋，王褒颂，子云玄。兰台麟阁，早晚飞诏下甘泉。

梦绕神州归路。却趁鸡鸣起舞。馀事勒燕然。白首待君老，同泛五湖船。
偈颂七十八首
释正觉（宋代）

明明百草头，明明祖师意。
於佗未尝一，於我未赏异。
兰
释元肇（宋代）

绝无人处有香飘，树底岩根雪未消。千古醒魂招不返，晚风斜日恨萧萧。
怨思
胡宿（宋代）

阴虫思衰草，羁雌啼空林。盛秋授寒服，独夜捣清砧。

影孤随月授，肌薄怯霜侵。平生托义分，梦想在容音。

山头怜化石，陌上重辞金。安得两黄鹄，因之传此心。
风物吟 其一
郑大枢（清代）

迎年红紫斗春风，四季花开浥露丛。未字女儿休折采，王昌只在此墙东。
六叔父生朝三首
项安世（宋代）

夷惠之间得趣多，天教弥月占清和。
门当午市心如水，发插秋霜脸自酡。
雨洗竹香侵瑞鸭，风翻荷润入杯螺。
欲知寿算长多少，楼外西江万里波。
观五帝吟
邵雍（宋代）

进退肯将天下让，着何言语状雍容。
衣裳垂处威仪盛，玉帛修时意思恭。
物物尽能循至理，人人自愿立殊功。
当时何故得如此，只被声明类日中。
题韩仲止壁二首
余俦（宋代）

名闻由昔者，礼进合欣然。
古有不屑教，意令加后鞭。
尚书八座贵，吏部一灯传。
惊代文章伯，曾容贾浪仙。
赠儿大同甫之龙岩巡检任
危素（元代）

青青宜洋柳，牡马何彭彭。玉辔锦障泥，儿侯向南征。

儿侯俊哲姿，粲粲东吴精。壮志在勋业，将为先亲荣。

十岁学文章，十五富六经。心涵宇宙表，思动江河倾。

三十辞社邑，万里游燕京。微官坐毡冷，白发日以生。

沥血奏长策，青蝇乃营营。踰轮受羁绁，驽骀尽骞腾。

得官漳州去，疾风扬旗旌。漳州海之裔，经雪瘴疠清。

磨剑耀白日，抨弓杀长鲸。素节凛冰霜，威棱走雷霆。

黎氓尽富庶，田里安芸耕。蛮方服仁义，坐见治化成。

贱子托深眷，离别宁无情。月色落江水，花气通津亭。

广筵集宾客，高楼吹玉笙。天空北斗直，酒罢鸹鹖鸣。

王事有期程，行迈不遑宁。闽山莽遥遥，楚云浩冥冥。

昔如骨肉亲，今则参辰星。夙夜慎眠食，莫畏艰难婴。

丈夫誓许国，岂谓求斗升。相期在千古，勉勉惟忠贞。
训儿童八首·孔子
陈淳（宋代）

孔子生东鲁，斯文实在兹。
六经垂训法，万世共宗师。
己未试监假道于严报谢使君
吴龙翰（宋代）

秋试贤关掷雉卢，道经邻郡拜真儒。
棠阴日暖鸟声隽，苔迹月明吏影臞。
春野一犂今有犊，暮歌五袴昔无襦。
片帆愿借吹嘘力，一舸清风不用租。
兰溪夜泊示同游
黄镇成（元代）

昨日一帆风力轻，一日已过三日程。今朝一船江月明，万里一色秋空青。

江清月白烱相照，宇宙滉漾无纤尘。君不见采石江头李太白，醉着锦袍天地窄。

骑鲸飞上九天去，世上红尘污不得。又不见赤壁矶上苏坡仙，扣舷歌罢心逌然。

洞箫声断碧云散，千载尚有遗音传。此夕何夕见此月，水色天光共奇绝。

古人已逝不可留，长啸一声山石裂。临高望远谁能从，清景已复随飘风。

推篷欲起为君舞，忽有白鹤来江东。
寺中猫食肉
朱元璋（明代）

紧行慢行皆虎形，室中捕鼠百般能。精舍一隙透灵鼠，朽残经卷将何补。

为斯育尔佛释迦，日逐随僧常茹素。常茹素，一旦筵前舒爪距。

尔勤尔役诚可录，赏彼丹衷命食肉。
残雨
彭泰来（清代）

残雨如人语，无声复有声。为谁写幽怨，竟夕不分明。

地僻秋心早，梦寒江水生。江波一双鲤，应到越王城。
颂古十九首
释慧晖（宋代）

不是风旙不是心，衲僧徒自强锥针。
岩房雨过昏烟静，卧听凉风生竹林。
海棠
李流谦（宋代）

十二仙人玉琢栏，带晴带雨总宜看。
东君不许寻常见，可忍狂风满地残。
平时兄弟间十三章四句送定叟弟之官桂林
张栻（宋代）

何以嗣先烈，匪论达与穷。
永惟正大体，不远日用中。
秋水叹
冯咏芝（清代）

身不作村农，不知村农苦。今夏苦淋漓，秋来仍多雨。

万顷与千畴，茫茫无片土。始尚望开晴，新秧还可补。

何期白露降，旭日犹未睹。农户最关心，妇子愁无语。

征赋虽初完，衣食出何所。离乱痛相遭，正宜舒民力。

天道竟无知，饥馑生不测。拯济乏良方，中心常戚戚。

叹息诗初成，寒虫鸣四壁。
竹溪评余近诗发药甚多次韵 其三
刘克庄（宋代）

矍铄翁徒誇被甲，玄真子自爱衣蓑。昏花安得金篦刮，荒落犹将铁砚磨。

雄思湛深空自好，郊鸣寒苦几时和。木鱼差异炎凉者，不鄙柴门夜夜过。
莲蕉 其二
范咸（清代）

已长叶中花，更生花上叶。我欲剥蕉心，酒痕映双颊。
即事四首
王炎（宋代）

半日肩舆走，归来已薾然。
倦谈悬麈尾，清坐炷龙涎。
有累缘糊口，何时可息肩。
灵襟要淘洗，盥手阅韦编。
孤坐无聊每思江湖之适
陆游（宋代）

世上元无第一筹，此身只合卧沧洲。橹摇渔浦苍茫月，帆带松江浩荡秋。

有酒人家皆可醉，无僧山寺亦闲游。老来阅尽荣枯事，万变惟应一笑酬。
平原郡王南园诗二十一首·豁望
姜特立（宋代）

高亭四望与天开，乘兴登临亦快哉。
胸次如公无滞念，时时只合眺崔嵬。
道光壬辰1832春仲周芸皋观察来澎抚恤蒙赐诗文集五种即用襄阳集春游杂兴八首韵赋呈 其四
徐必观（清代）

仓储十万发关中，伟绩今时富郑公。
有米成珠资缓急，此心如秤慎初终。
滥竽几辈逃南郭，感帨无人赋上宫。
礼义果从衣食足，醇风今已四郊同。
清霜怨
王恽（元代）

日落偶过吴郎家，入门两阑姚魏花。金盘洗妆都几日，已觉鬓乱钗横斜。

韩卿秉烛惜佳丽，便恐翠袖倚竹空春华。鹤翎红糁玉蝶粉，堕髻睡美吴宫娃。

我欲问花不解语，何故忽尔令人嗟。东皇醉著初不问，青女潜妒飞银沙。

花神敛袂避阴惨，驻颜何有仙人砂。京师各圃花不少，今岁閒杀游春车。

客怀岂独被花恼，俗事扰扰惊无涯。西风巷陌尘障面，酒楼寂寂空箫笳。

我因未事得閒在，尽日饮客前溪芽。天教世务不挂口，遮眼幸有诗书葩。

时时弄笔散幽滞，钱裹忘计东坡叉。为花作谱见衰盛，自笑思涩颐空呀。

因声寄谢紫山老，落落高举凌青霞。
吴门有怀钱塘何彦时仙尉 其一
释道潜（宋代）

英妙何郎蕴德光，不随人世事炎凉。麒麟步武开天上，他日青云道路长。
大雄寺
奕载（宋代）

琉璃叶下剪梧桐，缘子青枝扫地空。
俗眼如休有青白，好风安得间雌雄。
物隋尘境工荣顇，人触心兵战异同。
只可轻帆理归兴，暮云萧散大江东。
采桑子·画船载酒西湖好
欧阳修（宋代）

画船载酒西湖好，急管繁弦，玉盏催传，稳泛平波任醉眠。
行云却在行舟下，空水澄鲜，俯仰留连，疑是湖中别有天。
同陈安止登高明轩
郭祥正（宋代）

有客学清净，喜为林下游。兹轩高且明，驻策同其休。

目界既朗高，心官欣自由。弃禄慕居士，读经亲比丘。

云树樵声远，石层春水流。鸟羽莹可数，花光暖争浮。

已知隔人寰，日落山更幽。适此悟无生，馀事安足求。
雨後散步後园
陆游（宋代）

淡日轻云未快晴，涓涓沟水去无声。
为怜一径新苔绿，别就墙阴取路行。
咏鹤
张嵲（宋代）

昂藏野鹤混群鸡，志在云天失路悲。
湖海稻粱元未足，虞衡罗网莫轻施。
独怜铩翮垂寒雨，可念长鸣向晓曦。
却使君乌惊羽翼，上林能占主人枝。
比闻赵季茂春板舆行春甚乐予跃然效之是日乃
岳珂（宋代）

棠湖有病客，破鼎支药糜。
青阳动新晴，兀兀厌坐驰。
静闻箫鼓动，翠幰行春堤。
柔风吹帘旌，杲日浮屏缇。
行厨依竹里，绣幙联江湄。
为问来者谁，板舆双侍姬。
光彩照路傍，拍舞襄阳儿。
病翁禅定心，久矣沾絮泥。
一念忽随喜，联复相追随。
家人治尊罍，夜漏觇晨晞。
拥被起跃然，不知筋力痿。
破晓始三弄，冲寒才一卮。
爚如满天星，湛湛开青池。
晨光透户牖，纤尘寂不吹。
倏焉云头催，随以雨脚垂。
汀苹振淅沥，岸柳惊纷披。
度塘如度桥，跬步窘且危。
往谒乘驿使，席间如鼓鼙。
主宾无软语，僮仆侵寒肌。
一坐礼敬疎，四雇面包{黎去氽加黑}。
亟就儿女曹，疾驾掀重帷。
拥炉共炙手，悔游仍攒眉。
须臾呼酒炙，稍觉春融怡。
棠湖暂纾望，苜盘充疗饥。
一末复两杯，肤粟欣平治。
先登浔阳楼，次读琵琶诗。
来往信底忙，吟哦聊自欺。
江柁昼摇兀，市声晚哑咿。
估客维岸傍，樵径行歌归。
宿霭了未收，溟蒙沾人衣。
落莫兴易阑，扶舆力将疲。
却从名园游，款户访故知。
蔬甲拆青嫩，池光摇碧漪。
桑颠宿鸡鸣，柳畔新莺啼。
主人相雇笑，谓此亦足栖。
曾留长者辙，更著名人题。
庐山三万峰，一碧天与齐。
千古真面目，庶几今见之。
遂开成趣轩，夕宴陈尊彝。
疱鲭诧雕俎，幻火后眩奇。
沙苑出细肋，好音来赫蹄。
纸尾有醉字，恍如写乌丝。
意者天机全，落笔惊倾欹。
长鳄白浪卷，踞蛤青云期。
佳客不我从，逸兴何所为。
整鞅固已屡，鸣漏将何其。
九衢月似霜，乌鹊仍绕枝。
风乾路犹湿，云淡星不移。
已成归兮赋，更作怅然疑。
诘朝益明媚，一瞬弯四时。
天机岂易测，我惑宁不滋。
尝闻士之遭，皋夔异周伊。
如何不后先，翻覆成嘘唏。
昨何为而寒，今何为而熙。
中间出一夕，乃尔变惨凄。
吾昨解印绶，一舸来自西。
天道皆自然，肯以阴晴窥。
况此瞬息观，讵可分两岐。
为言独醒者，今昔无町畦。
从今好天色，更请还一鸱。
东寻五云谷，西渡三峡溪。
杏开董奉坛，桃映康俗祠。
景物看吐吞，冷暖随呵撝。
以此青田酿，酌之沧海蠡。
蓝舆乘两肩，倒载白接{上四下离}。
真意浃三益，和气重四支。
持之药吾疾，正可扶衰赢。
明窗睡久酣，旧业荒於嬉。
正当出呓语，走笔萦虹蜺。
追书浃旬事，幸免然豆箕。
谢寄端砚四首
曾几（宋代）

我居南楚君南越，遣骑持书致石泓。
未识松煤先一笑，向人鸲鹆眼能明。
茶灶
刘边（宋代）

仙人足戏剧，盘石留涡房。
紫阳此来游，与客煮茗尝。
青烟久消歇，白云时飞扬。
至今潭中水，犹作笑语香。
蒙茸屐迹在，欲步不敢翔。
三吸此清冷，回首入空苍。
晚登净远亭二首
杨万里（宋代）

簿书才了晚衙催，且上高亭眼暂开。
野鸭成群忽惊起，定知城背有船来。
读汤伯纪大人赋
刘克庄（宋代）

此赋何曾涉怪神，本诸孔孟体诸身。
乃知犬子揄扬者，才是僬侥国里人。
十二月旦袁州道中作
朱熹（宋代）

今朝已是腊嘉平，我独胡为在远行。白发倚闾应注想，青山联骑若为情。
杜子美出塞
慕昌溎（清代）

含凄别亲故，驱马度塞垣。惊风撼阴海，大雪压龙山。

胡天云气恶，我行何时还。朝廷方勤远，壮士敢顾身。

所怜多死亡，何以答吾君。男儿即戎事，报国当及辰。

荣名患不立，成败何足论。
寄龚帅
吴芾（宋代）

虽喜英贤帅十连，却惭糠秕滥居前。
自知未免人扬簸，愿使衰翁晚节全。
扫花
路秀贞（清代）

瞥眼春将晚，飞花满碧苔。倚阑呼婢扫，风过却吹回。
示医卜逢松崖
朱继芳（宋代）

我生八月十五夜，清浅斜河浸月华。顾兔捣残千岁药，牵牛引动半天槎。

自抛蓬海传方处，曾过成都卖卜家。今日相逢圆昨梦，一杯松下醉流霞。
金釜山灵泉
吴宗旦（宋代）

泉来有脉去无痕，水底神龙暗吐吞。
莫怪一池杯样小，个中风雨洗乾坤。
和鲍昌朝韵
吴芾（宋代）

参军长俊逸，醉里度流年。
客路三千里，狂吟几百篇。
贫宁贻俗笑，死不受人怜。
别后知何处，相思夜不眠。
都漕陈侍郎挽诗 其二
韩淲（宋代）

尊酒游行地，凄凉仅隔年。传闻当勿药，却报卜新阡。

哀挽嗟无及，忠言孰为宣。彼何兵弗戢，去国记翻然。
送李义夫游二首
陆文圭（元代）

梅花卸玉春寒浅，柳色描金雪意消。
老子偶然诗与助，又挑行李过溪桥。
偈颂二十五首
释道璨（宋代）

北人偶与南人会，借问如何吃荔枝。
口味开时先话堕，香甜二字且酬伊。
歇剑州武莲寺
苏葵（明代）

剑阁西头般若开，乱峰如画拥禅台。幡摇落日无鸦过，门掩寒天有客来。

煮茗斋厨通活水，烧香炉火热残灰。山僧也解谈今古，漫笑姜维不是才。
杏花天
朱敦儒（宋代）

残春庭院东风晓。细雨打、鸳鸯寒峭。花尖望见秋千了。无路踏寒斗草。

人别后、碧云信杳。对好景、愁多欢少。等他燕子传音耗。红杏开也未到。
长相思 见《灵芬馆诗话》
汪玉轸（清代）

夜寒生。梦魂惊。半烬兰膏暗壁灯。床头饥鼠行。

数长更。起离情。倚枕填词句未成。推敲直到明。
书道室壁
陆游（宋代）

余生天地一飞蓬，学道年来似有功。
习气扫除空劫外，精神澡雪隐书中。
种瓜溪父时时见，卖药壶公处处同。
莫谓与人缘苦薄，相随拍手有儿童。
拨棹歌 其十六
德诚（唐代）

揭却云篷进却船，一竿云影一潭烟。既掷网，又抛筌，莫教倒被钓丝牵。
舟过德清
杨万里（宋代）

人家两岸柳阴边，出得门来便入船。
不是全无最佳处，何窗何户不清妍。
河中八咏 其五 汾阳王像
赵秉文（金朝）

天宝虏骑兴渔阳，首提孤军起朔方。扫除欃枪廓氛翳，再使日朔光吾唐。

丹青淩烟谁第一，功业汾阳异姓王。当时太尉亦雄伟，天不憖遗壮士伤。

河中重镇甲天下，浑公与公屹相望。时危英雄常恨少，抚壁再拜涕泗滂。

诸酋下马识公否，公虽云亡像在堂。
采石四咏 其三 李白
杨杰（宋代）

一别蓬宫不计年，锦袍吟醉钓鱼船。鉴湖贺老天机浅，轻向人间号谪仙。
沁园春（次强云卿韵）
蒋捷（宋代）

结算平生，风流债负，请一笔句。盖攻性之兵，花围锦阵，毒身之鸩，笑齿歌喉。岂识吾儒，道中乐地，绝胜珠帘十里楼。迷因底，叹晴干不去，待雨淋头。

休休。著甚来由。硬铁汉从来气食牛。但只有千篇，好诗好曲，都无半点，闲闷闲愁。自古娇波，溺人多矣，试问还能溺我不。高抬眼，看牵丝傀儡，谁弄谁收。
州宅杂咏 易治堂
王十朋（宋代）

风俗无难易，治之端在人。古夔尤易治，风俗本来淳。
咏所乐
白居易（唐代）

兽乐在山谷，鱼乐在陂池。虫乐在深草，鸟乐在高枝。

所乐虽不同，同归适其宜。不以彼易此，况论是与非。

而我何所乐，所乐在分司。分司有何乐，乐哉人不知。

官优有禄料，职散无羁縻。懒与道相近，钝将闲自随。

昨朝拜表回，今晚行香归。归来北窗下，解巾脱尘衣。

冷泉灌我顶，暖水濯四肢。体中幸无疾，卧任清风吹。

心中又无事，坐任白日移。或开书一篇，或引酒一卮。

但得如今日，终身无厌时。
偷隙木兰花 新晴
薛时雨（清代）

禽隙得意喧清昼。一线朝阳窗隙透。风漾帘旌。檐溜犹闻滴沥隙。

满庭花木增妍好。出浴美人眉黛扫。等是羁留。风日融和便减愁。
秋夜曲
朱诚泳（明代）

梧桐一叶飞金井，唧唧虫鸣露华冷。明月流辉入绮疏，夜深照华娉婷影。

心切辽阳在何处，千里云山渺烟树。征鸿嘹呖度西风，恨身不逐鸿飞去。

起来独自步中庭，耿耿双星河汉横。几回徙倚不成寐，银烛光寒摇画屏。
船子和尚赞
释慧远（宋代）

老手当年靠夹山，全机丧尽结深冤。
父南子北家何在，拨转天关地轴翻。
如梦令·月直金波潋滟
陈祖安（清代）

月直金波潋滟。此去水仙不远。霜重夜风清，骨冷□□□□。谁见。谁见。醉眼参横斗转。
又和行字二韵
韦骧（宋代）

东风如酒醉朱樱，终日酣酣弄秀英。天上谪仙乘兴赏，一番歌吹傍云行。
踏莎行·晚景
陈霆（明代）

流水孤村，荒城古道。槎牙老木乌鸢噪。夕阳倒影射疏林，江边乌带芙蓉老。
风暝寒烟，天低衰草，登楼望极群峰小。欲将归信问行人，青山尽处行人少。
烛影摇红（饯冯深居，翼日，其初度）
吴文英（宋代）

飞盖西园，晚秋却胜春天气。霜花开尽锦屏空，红叶新装缀。时放清杯泛水。暗凄凉、东风旧事。夜吟不绝，松影阑干，月笼寒翠。

莫唱阳关，但凭彩袖歌千岁。秋星入梦隔明朝，十载吴宫会。一棹回潮度苇。正西窗、灯花报喜。柳蛮樱素，试酒争怜，不教不醉。
题裕之家山图
刘昂霄（元代）

万里神州劫火馀，九原夷甫有馀辜。作诗为报元夫子，莫倚家山在画图。
湖州歌九十八首 其八十六
汪元量（宋代）

雪里天家赐炕羊，两壶九醖紫霞觞。
三宫夜给千条烛，更赐高丽黑玉香。
楼观
苏辙（宋代）

神仙避世守关门，一世沉埋百世尊。
旧宅居人无姓尹，深山道士即为孙。
天寒游客常逢雪，日暮归鸦自识村。
君欲留身记幽寂，直将山外比羌浑。
南浦 断渡
姚燮（清代）

荒芦绞岸，听奔沙、攒石激洄流。自昔低墩斜步，春汛此维舟。

奼自一丝丝绿，有蠡窗、坠絮茜裙兜。奈夕阳漂梦，候亭都废，水沜并无鸥。

一例断梁破彴，写江村、无尽画中秋。何处重迎桃叶，横笛月边楼。

便到乱鸦催暝，也无人、立雪拥貂裘。让隔烟堤好，星星枫火漾渔篝。
六言三首
刘克庄（宋代）

南塘登极数袁，平园册后尾联。
已矣诸老绝笔，勉哉吾子着鞭。
送蜀守贾昌朝水部赴阙
赵抃（宋代）

召节下英藩，归辕望帝阍。中和刺史政，教友相君门。

去听涂歌美，留瞻壁像尊。欲知春色好，元是百城恩。
梁雅乐歌五首 其三 积恶篇
张率（南北朝）

积恶在人，犹酖处腹。酖成形亡，恶积身覆。殷辛再离，温舒五族。

恶必及嗣，财岂润屋。斯川既往，逝命不复。镜兹馀殃，幸修多福。
经翁牛特部落
弘历（清代）

分界司林囿，行围便一过。同民诚有愧，为阱底教讹。

部落输诚久，屏藩效力多。相于禁剪伐，更且谨谁何。

除道心犹悚，近光肩欲摩。善为安畜牧，永久沐恩波。
宿山寺偶题
王松（宋代）

寒恋重衾睡起迟，梦中啼笑似儿时。天心颠倒愁无益，人事萧条酒莫辞！

自别王城惟种菜，偶来佛寺为寻诗。如今休听长安事，除却云山总不思。
闻砧有感
吕温（唐代）

千门俨云端，此地富罗纨。秋月三五夜，砧声满长安。

幽人感中怀，静听泪汍澜。所恨捣衣者，不知天下寒。
雨后 其一
茹纶常（清代）

顿觉炎威失，翛然兴不穷。坐来空翠落，花傍夕阳红。

院静初过雨，窗虚自引风。端居还足耻，未敢诩墙东。
铜鼓岭
郑敦复（明代）

铜鼓经埋讶许年，谁人指在此山前。山峰得此应名世，何似相忘混沌天。
醉后登李氏寓楼望月
张问陶（清代）

落拓江湖载酒行，高楼灯火动严更。春如短梦花无语，潮涌寒严月有声。

芳树远迷三楚阔，乱山斜抱一川明。谢郎今夜思千里，歌响临风赋未成。
南楚
杜甫（唐代）

南楚青春异，暄寒早早分。
无名江上草，随意岭头云。
正月蜂相见，非时鸟共闻。
杖藜妨跃马，不是故离群。
北征凯旋诗六首 其二
张逸少（清代）

变化鸟蛇阵，横纵虎豹韬。风生群马啸，日落大旗高。

御仗森金甲，军锋淬宝刀。胜兵严壁垒，谁敢卸征袍。
翠蛟亭
吴某（宋代）

苍崖决水下雷霆，掉尾蜿蜒不暂停。
傍作翠蛟犹未称，不如唤作舞蛟亭。
渔父词（其二）
王谌（南北朝）

翁妪齐眉妇亦贤。小姑颜貌正笄年。头发乱，髻鬟偏。爱把花枝立柁前。
送怀古上人游钱塘
魏野（宋代）

正当摇落日，忽忆向江天。
猿避经行路，鸥随入定船。
袖携诗卷重，杖揭钵囊偏。
约我湖心寺，相寻结白莲。
桑贵有感
高斯得（宋代）

我老与时忤，十年守穷空。
衣食相驱迫，遂师田舍翁。
每当春蚕起，不敢怠微躬。
晨兴督家人，留心曲箔中。
客寓无田园，专仰买桑供。
岂谓桑陡贵，半路哀涂穷。
三百变三千，十倍价何穹。
家{上比下贝}已典尽，厥费犹未充。
乃知楮法坏，流毒刀兵同。
苍天此何人，血面诉难通。
弃蚕满阬谷，行当歌大东。
预忧儿女曹，凛冽当严风。
我穷何足道，四海关吾胸。
赤子已露立，视天犹梦梦。
安平晚渡
张英（清代）

津头遥见碧波飞，一叶扁舟趁落晖。风力满帆成独往，棹歌临水送将归。

孤城战垒空埋骨，草舍渔村半掩扉。为语行人莫惆怅，时清鱼鸟已忘机。
送徐仲洪尉南安八首
彭龟年（宋代）

仲洪作尉南安县，示我西园药石辞。
莫道近民民易扰，官清民近更相宜。
偈颂一百二十三首
释崇岳（宋代）

万般施设不如常，又不惊人又久长。
谁知远烟浪，别有好思量。
题默轩和遵老
黄庭坚（宋代）

平生三业净，在俗亦超然。
佛事一盂饭，横眠不学禅。
松风佳客共，茶梦小僧圆。
漫续山家颂，非诗莫浪传。
送张无梦归天台
黄震（宋代）

想别岐周不记年，丹丘高卧好林泉。
飞名已出红尘外，放迹才辞紫殿前。
虚室先输君静坐，野云终俟我閒眠。
长歌宸翰真皇赐，袖去须知世世传。
次韵子云途中见寄
韩元吉（宋代）

十年计拙未能伸，四海滔滔总是津。
但得有山供醉眼，不忧无地著寒身。
莺花撩乱空三月，风雨凄凉过几旬。
莫道衡阳无雁信，故应时有北来人。
点绛唇
李铨（宋代）

一朵千金，帝城谷雨初晴后。粉拖香透。雅称群芳首。

把酒题诗，遐想欢如旧。花知否。故人清瘦。长忆同携手。
黄墅晴霞
邵承（明代）

黄家池馆日色暮，晚晴倒影江之滨。恍疑天孙织云锦，烂成一之横秋旻。

我独凭栏重回首，好风吹散初酣酒。遥看孤鹜与齐飞，渔人晒网归来后。
和陈屯田秋雨
金君卿（宋代）

雨势正漫漫，空阶滴未残。
重阳连地暗，爽气逼人寒。
柱礎因云润，池鱼得水懽。
晓畦蔬甲绽，夜枕瓦声乾。
乱片飞林箨，衰红泣砌兰。
前溪有归客，清思发毫端。
烟寺晚钟
杨公远（宋代）

山寺钟敲晚照残，僧归云暝费跻攀。浮屠屹立巅崖顶，恰在烟岚紫翠间。
举与万法为侣因缘颂
释中仁（宋代）

秤锤搦出油，闲言长语休。腰缠十万贯，骑鹤上扬州。
原上曲
释文珦（宋代）

新冢嵯峨古冢平，冢头浇酒又清明。
酒痕不到重泉下，榆柳青青春鸟鸣。
袁浦登舟 其二
王家相（清代）

月色江光漫溯沿，邻舟何处拨鹍弦。可怜暮雨潇潇夜，不听吴歌已一年。
边事方急有中使至雨中出郊候之
薛季宣（宋代）

雾雨阁天愁，胡笳闹人耳。不见霍票姚，只见黄尘起。

蒋城何岧霍，横流混淮水。教战鬨市人，旋栅荒残垒。

甲道轩脩竹，亭观罗弓矢。长城万里坏，衣带江谁恃。

櫜鞬道左立，一介来行使。束带迎督邮，渊明尚深耻。
赠潘守愚思质昆弟 其三
罗有高（清代）

太息南郭人，三悲而日远。端蓍得潜龙，空林安静偃。

行义会有适，早计怨岁晚。咄哉殷深源，名浮坐自蹇。
句 其六
张斛（金朝）

晴光摇碧海，远色带沧洲。
辇下寒食
宋庠（宋代）

旧节虽龙忌，中都富物华。
有行官户柳，无数苑墙花。
饮市喧银客，优场隘幰车。
街尘盘马燥，树日斗鸡斜。
蹋鞠将军第，吹箫贵主家。
金丸随落宿，丝障乱朝霞。
水暖船争旆，风长鼓应笳。
池边人酩酊，殿里客伊亚。
画卵宾盘盛，香糜赐品嘉。
只应王泽厚，行乐遍天涯。
初夏泛湖至孤山作
梁启心（清代）

一篙新涨里湖宽，小雨飞来作夏寒。山翠忽低林影合，杜鹃声里倚阑干。
留别河东教谕周德润
陈琏（明代）

桂林别后十年过，转瞬光阴似掷梭。我正较文趋北阙，君方振铎教东河。

金兰托契情何厚，锦轴题诗意转多。明发庄平回首处，谷城山色翠峨峨。
长相思令
谭意哥（宋代）

旧燕初归，梨花满院，迤逦天气融和。新晴巷陌，是处轻车骏马，禊饮笙歌。旧赏人非，对佳时、一向乐少愁多。远意沉沉，幽闺独自颦蛾。

正消黯、无言自感，凭高远意，空寄烟波。从来美事，因甚天教，两处多磨。开怀强笑，向新来、宽却衣罗。似恁他、人怪憔悴，甘心总为伊呵。
题诸色扇二首
宋度宗（宋代）

秾华照水澄秋静，冷艳欺风醉露凉。
一枝翠叶凝秋色，万粟金英喷古香。
月筛秾影虚窗静，秋染繁英净几香。
千叶喜容迎晓日，万铃黄色映朝霞。
日丽柳塘莺语滑，雨收桃岸燕飞忙。
次韵河阳张先父秀才
沈与求（宋代）

云疏日薄九秋深，故国悬知咏稿砧。试拂青萍怜气在，更携绿稿觉尘侵。

浮家泛宅三年梦，临水登山万里心。小骑羡君盘谷去，肯如思越费清吟。
洞仙歌
李鼐（宋代）

馀寒未展，帘幕新来燕。杨柳梢头嫩黄染。小溪山缭绕，别是风头，春澹澹，谁道蓬莱路远。

冰姿人不老，长伴春闲，环佩声中度芳宴。宝屏开，头袅袅，金鸭吹香，欢笑处，烛影花光共暖。

便莫惜瑶觞醉如泥，占岁岁东风，舞衣歌扇。
夜归宿公署
韩邦奇（明代）

竹光明夜露，湖影浸秋城。月白千家静，霜寒九陌清。

山舆归路并，风榻客窗横。千古陈雷意，相从幸此生。
九日金山纪兴
陈廷对（明代）

平生长抱阮生疴，疏懒其如佳节何。漫道山灵偏有主，却夸海若更无波。

眼中秋色惊将老，世上年华愧已多。安得菊钱堪买酒，每从霜节一高歌。
拟君子法天运
黄庭坚（宋代）

君子法天运，不言行四时。
提提无近功，成岁乃可知。
明窥秋毫端，耳察穴蚁争。
群材极为力，阴拱收视听。
三辰从昏明，万物安性命。
因时有更张，斟酌如斗柄。
细人趋眼前，翻手覆手闲。
狂风吹长林，何枝鸟能安。
须臾诚快意，狼籍不可言。
临安县观钱氏庙 其六
韩淲（宋代）

麒麟石笋尚纵横，配食诸臣不得名。辛苦霸图无别策，仓皇进奉怕天兵。
梅花集句 其一二八
李龏（金朝）

新年何事最堪悲，虽老于梅亦未衰。一夜汉宫传蜡烛，东风全在小桃枝。
李煜不朝伐之煜降江南平为震雷薄矣·震雷薄
崔敦礼（宋代）

震雷蒲矣，胡蝇之营。
弥江负淮，隩天险矣。
宁曰我尽臣度，肃恭威灵。
宇宙混同，一方阻。
皇明建灵旗，下巨般。
震威而怀，靡事戕戮。
王师如翰，至则速。
风漰雷磕，奄其覆。
哀哀逆俦，维喙乞长降。
樏车青盖，朝帝乡。
妖氛杀翳，旋披攮。
膏痿腥{月奥}，德泽滂。
凯旋金声，奏洋洋。
煇燿万国，俱向方。
次制帅所和前韵
王之望（宋代）

圣主忧勤躬万务，英豪宁许山林住。
弓旌号召士无留，竹帛功名公所赴。
天表对扬咨见晚，坤维镇抚歌来暮。
雪山增生绝纷埃，蜀道非难履平路。
分陕聊烦摅妙略，秉钧已叹迂高步。
朱轓抚俗民怀，玉帐折冲荒服惧。
羽檄不飞烽堠灭，骏骨多收边市互。
孔明七纵讵非长，户牖六奇真不误。
农狎其野无外忧，马腾於槽有余怒。
三陲绝徼皆妥安，诸将雄师今尽护。
九重益友思直谅，四蜀新声咏宣布。
帅阃方观勋业成，庙堂行看精神聚。
嗟我衰迟托末契，辱公敦笃倾殊顾。
当年献赋诵凌云，上国承颜悦披雾。
禹门亲睹跃风雷，尧陛初惊承雨露。
龙颜下瞩顿生光，凤翼高翔从此附。
称身朝服曳青云，满袖天香携宝炷。
九霄变化冥鹏升，一纪光阴隙驹鹜。
绨袍雅意念张禄，襦夸余波依叔度。
他时入觐对金莲，伴直应随玉堂寓。
古艳歌
佚名（两汉）

茕茕白兔，东走西顾。
衣不如新，人不如故。
题越州袁秀才林亭
方干（唐代）

清邃林亭指画开，幽岩别派像天台。坐牵蕉叶题诗句，

醉触藤花落酒杯。白鸟不归山里去，红鳞多自镜中来。

终年此地为吟伴，早起寻君薄暮回。
偈颂一百六十首 其一二一
释宗杲（宋代）

多时不说禅，口边生白醭。大众苦相煎，便登曲录木。

匪论五家宗，不引传灯录。才开两片皮，业因招薄福。

释迦乾屎橛，达磨老臭秃。一人曲说直，一人直说曲。

彼此大丈夫，肯受尔沸𡱰。骂佛谤祖师，定入拔舌狱。

佛祖生冤家，魔生真眷属。心地黑漫漫，口里水漉漉，似恁出家儿，定灭瞿昙族。

腊月三十朝，大笑却成哭。
溪行
陆游（宋代）

霜落水初澄，星繁月未升。
近村闻夜犬，隔浦见秋灯。
多病乃如许，微寒已不胜。
平生邻曲意，移棹避渔罾。
精卫衔石填海
林希逸（宋代）

精卫谁家女，悲鸣苦自怜。石知衔不尽，海有恨难填。

妾父曾为帝，禽言自诉天。磷磷空尔啄，渺渺浩无边。

志有愚公似，冤同杜宇传。扬尘终可待，且伴羽衣仙。
春江烟景赠高惟德
邱云霄（明代）

美人结屋春江曲，朝见濯缨莫濯足。寒烟断霭春模糊，晓树晴莎浮远绿。

昔年曾汎春江查，美人自惜颜如花。今日重来春江上，花枝带雨春风斜。

浮生荏苒如朝莫，慎尔栖迟便长去。好从春水学操舟，明时携女济川路。
天仙子·一夜秋光先著柳
陈亮（宋代）

一夜秋光先著柳。暑力平明羞失守。西风不放入帘帏，饶永昼。沈烟透。半月十朝秋定否。指点芙蕖凝伫久。高处成莲深处藕。百年长共月团圆，女进男，酒称寿。一点浮云人似旧。
赋得琢玉成器
叶季良（唐代）

片玉寄幽石，纷纶当代名。荆人献始遇，良匠琢初成。

冰映寒光献，虹开晚色明。雅容看更澈，馀响扣弥清。

自与琼瑶比，方随掌握荣。因知君有用，高价伫连城。
晚过沙滩有渔举网得鳊鱼二百馀头橙橘正青黄以百钱买橘得十六颗比乡里小差而味酸 其三
王十朋（宋代）

晚来诸卒竞欢呼，籴得香粳一斗馀。拾荻为薪煮江水，就船沽酒吃鳊鱼。
薄媚
董颖（宋代）

怒潮卷雪，魏岫布云，越襟吴带如斯。有客经游，月伴风随。值盛世。观此江山美。合放怀、何事却兴悲。不为回头，旧谷天涯。为想前君事。越王嫁祸献西施。吴即中深机。阖庐死。有遗誓。句践必诛夷。吴未干戈出境，仓卒越兵，投怒夫差。鼎沸鲸鲵。越遭劲敌，可怜无计脱重围。归路茫然，城郭丘墟，飘泊稽山里。旅魂暗逐战尘飞。天日惨无辉。
偈颂七十六首
释师范（宋代）

黄菊新开剪剪金，忻逢佳节兴难禁。
临高无语写幽思，拄杖为吾卿一吟。
季冬送户部郎中使黔府选补
卢僎（唐代）

握镜均荒服，分衡得大同。征贤一台上，补吏五谿中。

雨露将天泽，文章播国风。汉庭暌直谅，楚峡望清通。

马逐霜鸿渐，帆沿晓月空。还期凤池拜，照耀列星宫。
和传国开县丞竹涧韵
陈文蔚（宋代）

随宜适意小轩亭，傍竹临流取次成。
地接园池山迳近，畦分花木四时平。
秋风日有酒杯乐，径石时敲拄杖声。
既有清湾堪钓月，可无一叶小舟横。
郊庙歌辞。享太庙乐章。承光舞
佚名（唐代）

金相载穆，玉裕重辉。养德清禁，承光紫微。

乾宫候色，震象增威。监国方永，宾天不归。

孝友自衷，温文性与。龙楼正启，鹤驾斯举。

丹扆流念，鸿名式序。中兴考室，永陈彝俎。
李仲求寄建溪洪井茶七品云愈少愈佳未知尝何如耳因条而答之
梅尧臣（宋代）

忽有西山使，始遗七品茶。末品无水晕，六品无沉柤。

五品散云脚，四品浮粟花。三品若琼乳，二品罕所加。

绝品不可议，甘香焉等差。一日尝一瓯，六腑无昏邪。

夜枕不得寐，月树闻啼鸦。忧来唯觉衰，可验唯齿牙。

动摇有三四，妨咀连左车。发亦足惊疏，疏疏点霜华。

乃思平生游，但恨江路赊。安得一见之，煮泉相与誇。
出居十六咏·锦巢
方岳（宋代）

佳日春酣酣，一色锦步障。
谁知山中人，如此富贵相。
鸥渚亭次韵茂洪西湖三诗 其二
张镃（宋代）

老子看山今益工，只怜云气不怜峰。抬头半饷无人说，自向波心汎短篷。
枫桥
胡珵（宋代）

朝辞海涌千人古，暮宿枫桥半夜钟。
明日馆娃宫里去，洞庭呼起一帆风。
僧房避暑
严维（唐代）

支公好闲寂，庭宇爱林篁。幽旷无烦暑，恬和不可量。

蕙风清水殿，荷气杂天香。明月谈空坐，怡然道术忘。
次韵诚斋寒食日雨中游上天竺 其十一
许及之（宋代）

晴岚羃羃水潺潺，归步花光夹道间。中竺已游游下竺，冷泉亭畔更登山。
河北道中怀故乡
强至（宋代）

一为南国别，久负故园期。
细雨破花气，和风柔柳枝。
竞舟红浪动，挑菜绿烟披。
寂寞洪河北，桑麻空此时。
庚申立春前一日
朱熹（宋代）

雪花寒送蜡，梅萼暖生春。岁晚江村路，云迷景更新。
题李恢垣铨部东陵于役诗后
冯誉骥（清代）

仙曹骏马出皇都，想见衣冠拜鼎湖。玉座森严三后列，翠旂明灭万灵趋。

周原毕吨瞻王气，汉代高光表圣模。却望慕陵松柏路，十年泪洒向苍梧。
偶成 其八
韩淲（宋代）

舒啸闲平理乱心，古来贤达几升沉。只宜一唱紫芝曲，不用三思梁甫吟。
雨后湖上
李西堂（清代）

湖上东风雨乍晴，湖中画舫乱歌声。七桥柳色青摇水，千佛山歌绿上城。

名士今犹传历下，尚书终是怨燕京。不堪往事重怀古，步向沧浪听濯缨。
秋夜雨·金衣露湿莺喉噎
蒋捷（宋代）

金衣露湿莺喉噎。春情不解分雪。宝筝弦断尽，但万缕、闲愁难绝。长红小白谁亭馆，过禁烟、弹指芳歇。今夜休要别。且醉宿、缃桃花月。
持正率和中丞诸公喜雨 其二
彭汝砺（宋代）

盛德无烦百姓忧，分明灵贶厚齐州。精神散接诸天远，润泽横随四海流。

玉色晬温知有喜，渊衷澄寂本无求。史官屡得丰年事，还记熙宁第十秋。
奉简朱侍御座师
邹元标（明代）

天王简命重南巡，绣斧遥临法象新。荒郡何缘重拜睹，菲才有象再陶甄。

一封慷慨忧民计，十载间关报主身。章贡水澌流欲尽，共言骢马早行春。
剑池
徐辅（宋代）

剑去池空水自寒，游人到此凭栏杆。年来自是销磨尽，只有青山好静看。
欹湖马长官督学湖南送以春风一章
王尚綗（明代）

驱车过邓林，撑云蔽日豫樟深。维舟度湘水，潜蛟鼓浪排山起。

使君此去若为别，出门万里江山雪，春风芳草何曾歇。
寄同年朱景渊通判八首
刘宰（宋代）

默数金陵友，在者犹四人。
纠曹今别乘，法官驾朱轮。
千钟已弗暨，一念还酸辛。
况我病所缠，渔樵寄此身。
输子曳朱绂，斑衣奉慈亲。
清平乐 牧马图
陈霆（明代）

千金骏骨。仗下思奇特。露鬣风鬃劳画笔。一顾还倾冀北。

少年鬃步长安。骄嘶柳外花边。今日沙场闲放，夕阳秋草连天。
登泰山 其一
张坦（清代）

清晨跻天门，流霞自东偏。绝巘纡石磴，莹彻诸峰悬。

水帘白玉光，错彩复㛐娟。琼箫忽相引，松风为周旋。

羽士好颜色，飞步凭松巅。邀我坐黄岘，玉井清生烟。

渺渺葱郁中，下界苍苍然。挥手更梯云，白日极顶圆。

豁焉出天地，披襟歌怀仙。
游胶山即赋长句
安全（清代）

胶山流览兴何如，曾访山中旧景无。料想纪游诗必富，敢掬胜景效吴歈。

两峰耸时恰相对，白云飞去黄云在。东湾萋萋草际天，西瞻磊磊石应拜。

蜿蜒龙腿接凤凰，凤凰常伏龙亦藏。红叶满山飘不定，龙凤遍体呈文章。

山行自北得幽胜，古木疏篁绕石蹬。桥锁香花供冶游，坞藏碎石足持赠。

梵王宫殿忆当年，唐宋名流吟咏传。环翠上方两不见，一丛榛莽敛残烟。

秋老青梧翠叶亸，黄菊欺霜野香播。金牛有景牧童眠，石马无声樵叟坐。

俯仰岩阿感古今，流连光景漫沉吟。侍郎废墓寒云聚，丞相荒祠夕照阴。

窦乳涓涓注石罅，色清味美人争讶。宋时翁挺尝品之，九龙中泠乃其亚。

枫叶芦花飘暮秋，幽崖潭水碧于油。当年砺剑人何在，今日临池石尚留。
探春慢（四明次黄玉泉）
赵以夫（宋代）

宝胜宾春，华灯照夜，穷冬浑然如客。炉焰麟红，杯深翡翠，早减三分寒力。一笑团栾处，恰喜得、雪消风息。苔枝数蕊明珠，恍疑香麝初拆。

懊恨东群无准，甚朝做重阴，暮还晴色。唤燕呼莺，雕花镂叶，机巧可曾休得。静里无穷意，漫看尽、纷纷红白。且听新腔，红牙玉纤低拍。
题山云居图为樊都事仲郛赋
刘崧（元代）

我居何所，南山之下。油油者云，窈窈其阻。衡门在阿，翳彼嘉林。

上有鸣鸟，怀之好音。良晨载兴，游睇川沚。榛蹊邈绵，有客戾止。

琴瑟在庭，清樽载罗。扫地布席，援弦咏歌。我歌我酬，白云在谷。

聊可为娱，孰云不足。云之升矣，风或飏之。曾于是处，而忘世为。

凄其渰矣，雨亦濡只。群生烝烝，泽施曷已。云敛而舒，山高以深。

彼君子兮，悠悠我心。
园果六首 其六 柑
林大钦（明代）

黄柑甘橘郁薰芬，翠叶妍条细细匀。不为陈皮开膈冷，却留霜子到青春。
感遇 其八
朱鹤龄（清代）

神龙无尺木，反为螾蚁陵。芳兰生匝墙，亦随萧艾零。

小人甘生生，安知楹与莛。黄钟奏铿戛，反谓虫鸟鸣。

神物不可侮，侮之见精灵。君看百丈湫，怒蛟谁能罾。
感旧
陆游（宋代）

废陇荒陂浥浥耕，生无勋业死无名。衰颓日甚君休问，三十年前白发生。
感事
晁说之（宋代）

人心端可见，戎马几时休。
往哲真能恨，来贤更用愁。
只应当日泪，常共大江流。
汉县寥寥甚，今为辅帝州。
寄题小孤山二首
刘克庄（宋代）

梅花种子无穷尽，和靖何曾占断休。
若向鼻端参得透，孤山不必在杭州。
偈四首
释法恭（宋代）

头祖才始升堂，百丈卷席归去。
不是拾得寒山，有理也无雪处。
水仙子·搅柔肠离恨病相兼
乔吉（元代）

搅柔肠离恨病相兼，重聚首佳期卦怎占？豫章城开了座相思店。闷勾肆儿逐日添，愁行货顿塌在眉尖。税钱比茶船上欠，斤两去等秤上掂，吃紧的历册般拘钤。
北窗
陆游（宋代）

半世蝉嘶坐北窗，耄年依旧守残缸。
买书安得黄金百，觅句如求白璧双。
老气尚思吞梦泽，壮游曾是钓巴江。
寒生事业秋毫尽，笔力终惭鼎可扛。
西户
许及之（宋代）

勋业镜成斑，光阴箭能疾。明时贳此翁，不须绳系日。
失鹤
李群玉（唐代）

瑶台烟雾外，一去不回心。清海蓬壶远，秋风碧落深。

堕翎留片雪，雅操入孤琴。岂是笼中物，云萝莫更寻。
杂曲歌辞。剑南臣
佚名（唐代）

不分君恩断，观妆视镜中。容华尚春日，娇爱已秋风。

枕席临窗晓，屏帷对月空。年年后庭树，芳悴在深宫。
送曾季永赴道州永明尉三首
赵蕃（宋代）

去年洞贼惊郴道，闻说居民甚可悲。
太守只今谁漫叟，舂陵示吏两篇诗。
春日与刘评事过故证上人院
杨巨源（唐代）

曾共刘咨议，同时事道林。与君方掩泪，来客是知心。

阶雪凌春积，钟烟向夕深。依然旧童子，相送出花阴。
春日宴昆崙王子园池二首 其二
李梦阳（明代）

老为春怜酒，閒将客问花。槛杨晴故雪，阶药晚能霞。

地与歌莺转，人争舞燕斜。但来须共醉，莫使负韶华。
虞美人 其六 题天台采药图，为淮安刘六皆比部
毛奇龄（清代）

桃花又发临淮渡。错认天台路。行来莫笑太奔忙。知是赤栏桥行旧刘郎。

平明入直迥西寺。幞被双娥侍。含香谁问夜归迟。只恐桃花回首望中迷。
奉和圣制送张说赴集贤院学士赐宴赋得虚字
徐坚（唐代）

崇文德化洽，新殿集贤初。庸菲参高选，首滥承明庐。

殊私光辅弼，荣送列簪裾。座引中厨馔，杯锡上尊馀。

翠叶浓丹苑，晴空卷碧虚。忝同文史地，愿草登封书。
相和歌辞。短歌行
皎然（唐代）

古人若不死，吾亦何所悲。萧萧烟雨九原上，

白杨青松葬者谁。贵贱同一尘，死生同一指。

人生在世共如此，何异浮云与流水。

短歌行，短歌无穷日已倾。邺宫梁苑徒有名，

春草秋风伤我情。何为不学金仙侣，一悟空王无死生。
五更
仇远（元代）

山寺钟未鸣，城楼角已奏。
角声正可听，欹枕续残漏。
烛影摇红（寿嗣荣王）
吴文英（宋代）

天桂飞香，御花簇座千秋宴。笑从王母摘仙桃，琼醴双金盏。掌上龙珠照眼。映萝图、星晖海润。浮槎远到，水浅蓬莱，秋明河汉。

宝月将弦，晚钩斜挂西帘卷。未须十日便中秋，争看清光满。净洗红尘障面。贺朝霖、催班正殿。喜回天上，紫府开筵，瑶池宣劝。
策蹇
释善珍（宋代）

策蹇下山椒，冬深寒意骄。
瀑风吹帽湿，杉雪落衣销。
梅嫩有花早，桐衰无叶凋。
是山皆可隐，不用楚词招。
同持国过江十新作池亭三首 其二
刘敞（宋代）

菡萏千枝发，池塘五月秋。香繁初过雨，影密欲藏舟。

鱼跃知琴乐，鸥飞为客留。江湖未成往，愧此意悠悠。
青玉案
沈端节（宋代）

使君标韵如徐庾。更名节、高千古。卧治姑溪才小驻。闲云无定，阳春有脚，又作南昌去。

兴来亭上清歌度。尽能唱、公诗句。记取诸生临别语。从容占对，天颜应喜，千万留王所。
过鄂州
鱼玄机（唐代）

柳拂兰桡花满枝，石城城下暮帆迟。折牌峰上三闾墓，

远火山头五马旗。白雪调高题旧寺，阳春歌在换新词。

莫愁魂逐清江去，空使行人万首诗。
少微山观橘
方岳（宋代）

手劚苍烟竹迳深，霜寒错落万黄金。
何年共话商山旧，分种归来欲满林。
寄赠林井丹兵宪入楚 其三
黎民衷（明代）

白玉仙人李子藩，天涯朋好几人存。使君复此河梁别，摇首西风未可论。
游山
陆游（宋代）

久客喜归舍，况逢秋气新。
聊乘行艓子，闲觅住庵人。
道士青芒屦，高僧白毛巾。
更须苔井水，一为濯京麈。
故邺
贺铸（宋代）

魏武昔恢图，北平谭尚孽。
卜邺筑新都，非徒三狡穴。
将行迁鼎筑，遽有分香诀。
落日繐帷空，莫终歌舞阕。
旋闻瀍洛上，载起苍龙阙。
四叶不归东，苔花驰道绝。
食槽识终验，挂饭期先决。
扰攘百年间，覆车寻此辙。
山川气象变，朝市繁华歇。
白露复青芜，茫茫换时节。
阴风吹葛屦，磷火走兵血。
木叶下西陵，寒虫助骚屑。
当时陪葬骨，马鬣犹环列。
队碣仆纵横，镌文久残缺。
帛砧与柱础，螭首随分裂。
指此一抔间，贤愚两何别。
悠悠凤漳水，寂寂雀台月。
千古配英魂，未随埃烬灭。
田皋访遗老，谓有兴亡说。
但听黍离篇，叱牛耕不辍。
千松岭
顾况（唐代）

终日吟天风，有时天籁止。问渠何旨意，恐落凡人耳。
望江南
秦清芬（清代）

人静也，独自怯凭阑。戏剥瓜仁排卐字，闲将盏底印连环。

无事上眉湾。
赋梅杖 其一
蓝仁（明代）

剪得孤山最旧枝，老年筋力赖扶持。雪中拄去馀香在，月下携来瘦影随。

生长冰霜怜硬骨，摩挲苔藓露苍皮。仙人九节休相笑，也欲看山入武夷。
送王景文
李流谦（宋代）

相送复相送，生憎风景殊。
还家疑是梦，涉世误为儒。
爱惜千金璧，迟回一束刍。
亦思江海去，书札寄潜夫。
妓者失明
赵完璧（明代）

合惜秋波不可医，芳心不灭欲何为。绮窗晓日迷青镜，金谷春风谢紫卮。

绝望远山空旧恨，传情无地罢新知。琵琶记得从前谱，一曲娇歌泪暗垂。
送刘子材四明幕官
李正民（宋代）

雉堞连云左海傍，曾攀鲸背到扶桑。蒙冲声教通韩国，梵刹光明记育王。

地接天台仙圣宅，山藏奎画妙圆章。时清幕府多馀暇，薄采江珧荐豆觞。
次韵三首
曾几（宋代）

凿土篝松火，为炉有底难。
未知行地日，可辟中人寒。
气味醇醪似，光阴尺璧看。
回头长夏景，直欲褫中单。
集句遣怀
马臻（元代）

懒慢无堪不出村，当年心事与谁论。如今老去愁无限，雨打梨花深闭门。
无题
晁说之（宋代）

身世何如荐福碑，浮沉聊学弄潮儿。
清风一日令心尽，黄卷三匀谩手披。
梦寐无烦征锦段，笑谈谁敢犯汤池。
周侯凤德宁减少，所谓春阳或减之。
句
李璟（五代）

灵槎思浩荡，老鹤倚崆峒。

苍苔迷古道，红叶乱朝霞。

栖凤枝梢犹软弱，化龙形状已依稀。
古乐府杂题二十绝 其四 高帝斩蛇剑
王世贞（明代）

大泽云腥碧血侵，芙蓉犹在匣中吟。天教武库穿云去，负尽残年斩马心。
湘月·五湖旧约
姜夔（宋代）

长溪杨声伯典长沙楫棹，居濒湘江，窗间所见，如燕公、郭熙画图，卧起幽适。丙午七月既望，声伯约予与赵景鲁、景望、萧和父、裕父、时父、恭父，大舟浮湘，放乎中流，山水空寒，烟月交映，凄然其为秋也。坐客皆小冠綀服，或弹琴，或浩歌，或自酌，或援笔搜句。予度此曲，即念奴娇之鬲指声也，于双调中吹之。鬲指亦谓之“过腔”，见晁无咎集。凡能吹竹者，便能过腔也。

五湖旧约，问经年底事，长负清景？暝入西山，渐唤我，一叶夷犹乘兴。倦网都收，归禽时度，月上汀洲冷。中流容与，画桡不点清镜。
谁解唤起湘灵，烟鬟雾鬓，理哀弦鸿阵。玉麈谈玄，叹坐客、多少风流名胜。暗柳萧萧，飞星冉冉，夜久知秋信。鲈鱼应好，旧家乐事谁省。
题汪氏尊己堂
罗愿（宋代）

华屋成来有几年，名因耆旧里中传。未容极口论臧否，正欲虚心到圣贤。

室有图书人自好，门多车马地还偏。邕州健笔人争诵，姓字从今到日边。
送萍乡袁茂才归县试吏
郭钰（元代）

玉关门外班司马，抗疏归来白发愁。绝域功名空老大，少年乡国自风流。

花飞细雨朝回马，月满前川夜放舟。始信封侯驰万里，不如吏隐近沧洲。
贫居忧岁寄呈姚张二明府
成鹫（清代）

三岁为农一半荒，每因丰歉计行藏。老人渐觉生涯短，童稚多嫌日晷长。

蚁徙高原因破块，鼠抛贫屋笑空仓。悬知仙令金能点，飞札遥徵辟谷方。
寿人七十
任环（明代）

红尘飞不到心头，七十年来真自由。醉数又来花甲子，蟠桃三熟是春秋。
酬乐天重寄别
元稹（唐代）

却报君侯听苦辞，老头抛我欲何之。

武牢关外虽分手，不似如今衰白时。
偈一百二十首 其九十一
释怀深（宋代）

白日人事劳攘，夜里只了瞌睡。忘记安排说禅，且望诸人不罪。
村居即事六言十首 其十
刘克庄（宋代）

敝缊袍足蔽体，恶草具可享宾。犊车荣过九锡，鲊饭甘于八珍。
系乐府十二首·贱士吟
元结（唐代）

南风发天和，和气天下流。能使万物荣，不能变羁愁。
为愁亦何万，自请说此由。谄竞实多路，苟邪皆共求。
尝闻古君子，指以为深羞。正方终莫可，江海有沧洲。
颂古二十四首
释胜（宋代）

有喝端如探竿草，无师血脉通红线。
当阳不识李将军，徒学穿杨一枝箭。
红梅
王十朋（宋代）

似桃非桃杏非杏，独与江梅相早晚。天姿约略带春酲，便觉花早太柔婉。

霞觞潋艳玉妃醉，应误刘郎来阆苑。会须参作比红诗，莫学墙头等閒见。
夏夕得易岛庵浙江书
允禧（清代）

我意类焦土，故人如甘霖。相思隔万里，何能润寸心。

想思燕山峻，相思越水深。燕山越水间，中有明月临。

不照合欢被，独照孤桐琴。盘中双鲤鱼，袖里双南金。

清泪掩离绪，悲喜交中襟。书中多箴规，古道良足钦。

花前一展读，空阶凝碧云。
偈颂一百四十二首 其四十九
释广闻（宋代）

钟声才动鼓声催，看取如今是甚时。闹浩浩中静悄悄，须臾小立是便宜。
赋得山大丹花为大司马留村吴公寿 其一
屈大均（明代）

不识珊瑚树，多疑是赭桐。纯丹因向日，最劲为含风。

烽火柏千干，芙蓉砂一丛。炎方惟有此，可以寿吾公。
答孙补山中丞过港口万年庵见怀二首 其一
姚鼐（清代）

岭峤频褰问俗帷，流歈夹道拥蛮夷。建牙巨海重云上，弭节千山落日时。

明月珠崖盈近岸，祥飙神庙送归旗。县闻诸管环相慰，久识中朝吴隐之。
寄题浏阳李氏遗经阁二首 其一
朱熹（宋代）

老翁无物与孙儿，楼上牙签满架垂。更得南湖亲嘱付，归来端的有馀师。
题孙赤崖尚湖垂钓图
归允肃（清代）

丈夫高步隘九州，回合万里穷荒陬。惊才巨笔摩天游，手劈造荒挟雕锼。

君家兄弟驰骅骝，吐气直作长黄虬。万言射策登螭头，至尊含笑回青眸。

伯仲才名孰与俦，载赓苹鹿声呦呦。鸿文丽藻扬高秋，青蝇白璧纷杂揉。

歘忽变幻生疮疣，关门一去路阻修。云山矗矗骑青牛，黄沙白草风飕飕。

只身弹铗空蒯缑，振笔往往鸣铿球。献赋屡荷君王褒，天星回环动行辀。

春明丽景还皇州，遥望故乡郁夷犹。飘然一舸轻浮沤，把钓欲拂珊瑚钩。

君家向住东海头，桃源碧树春油油。尚湖绿水扬清讴，吾谷丹枫万树稠。

湖光掩映清且幽，投竿唼唼群鱼游。洪涛蜿蜒横吞舟，弱纶香饵垂中流。

一朝引出如山丘，钓鳌壮志乐可酬。江头鲈鲙思悠悠，芹芽正暖蒲稗抽。

金盘飞雪倾庶羞，载酒烹鲜明月洲。还家之乐良独优，肯学严陵五月披羊裘。
点绛唇（春寒）
赵长卿（宋代）

密雨随风，昨来一夜檐声溜。奈何孱愁。官路梅花瘦。

赋得多情，怕到春时候。如今一病非因酒。试问君知否。
雪封寺二首
李昴英（宋代）

征舆六月度梅关，大地清凉树影班。
行客不须梅止渴，流泉到耳冷潺潺。
夏晚九成宫呈同僚
李峤（唐代）

碣馆分襄野，平台架射峰。英藩信炜烨，胜地本从容。

林引梧庭凤，泉归竹沼龙。小轩恒共处，长坂属相从。

野席兰琴奏，山台桂酒醲.一枰移昼景，六著尽宵钟。

枚藻清词律，邹谈耀辩锋。结欢良有裕，联寀愧无庸。

暂悦丘中赏，还希物外踪。风烟远近至，鱼鸟去来逢。

月涧横千丈，云崖列万重。树红山果熟，崖绿水苔浓。

愿以西园柳，长间北岩松。
枝江九日简周宰
黄大受（宋代）

日车不照出郊车，门外天云尚鹿。
青州未有居士供，白衣知是谁家奴。
江山有恨横饥眼，茱菊无情对卧壶。
赢得闲关吟苦句，定无人敢唤催租。
戊辰九月六日赠别毛其人归里
法坤宏（清代）

调刁陨风叶，翩反恋故枝。闻君束归装，游子动离思。

行行高原上，伫立望征骊。仰视归飞鸟，心随白云驰。

初君登科日，英姿生光辉。轻裘拥高坐，焕若东出曦。

风尘近十载，奔走长安逵。黑貂既已敝，面目空复黧。

哀我龙钟态，对叹不自持。计君归闾门，升堂拜慈帏。

呼洗为儿盥，呼食哺儿饥。功名岂不念，顾亦爱其私。

小人亦有母，白发两肩垂。自春徂秋夏，远游历三时。

家贫失儒业，诸子任游嬉。乃从千里外，为人章句师。

奇字不堪煮，九月未授衣。行将舍之去，挂经把锄犁。

小珠山之麓，书带草离离。先贤有遗训，良田在耘耔。

养志事躬耕，相约共畬菑。将子无寒盟，春深以为期。
入溧水界阅堠子
杨万里（宋代）

才入溧水界，休教勤吏民。是谁差堠子，久立待车尘。

苔藓今仍古，风霜秋复春。不知双与只，迎送几行人。
点绛唇 其一
史浩（宋代）

我为劳生，自怜浪迹天涯遍。如今春换。又是孤萍断。

谁信年时，老子情非浅。思量见。画楼天远。花倚夕阳院。
净惠桥亭为水所漂因劝宽老葺之二首 其一
郭祥正（宋代）

怊怅风兼雨，西桥半夜摧。青龙真变化，白鸟漫惊猜。

荡潏无遗迹，登临不再来。道师如好事，重为购良材。
颂四宾主
释印肃（宋代）

直须认得本来真，智机心知外道人。
联迹不留无对待，乾坤无不是吾身。
上仁宗英徽号一首
真宗（宋代）

于穆仁祖，宠绥万方。
执竞英孝，迄用成康。
图徽寮册，有烈其光。
庶几亿载，兴天无疆。
春秋战国门。子贡
周昙（唐代）

救鲁亡吴事可伤，谁令利口说田常。

吴亡必定由端木，鲁亦宜其运不长。
偈三首
释本逸（宋代）

菜园墙倒晴方築，房店篱穿雨过修。
院宇漏时随分整，儿孙大小尽风流。
壬寅岁旦景明子渊君玉携酒与诗为寿次韵
戴复古（宋代）

舍我白瓷椀，把君金屈卮。判为元日醉，共赋早春诗。

冰泮鱼龙起，花开蜂蝶知。为子扶病脚，赖有古藤枝。
玉局诗
汪元量（宋代）

联骑来登卯酉山，老君玉局护阑干。
步虚殿上香云绕，空翠萧森北斗寒。
湘中童谣
佚名（唐代）

马去不用鞭，咬牙过今年。
谒曹娥祠
李洪（宋代）

贞魂纯孝瘗江湄，满目江山故园祠。
海贾时来楫迎汝，山君欲下桂为旗。
九歌合继湘妃些，千古尘昏幼妇碑。
月午湖平波似练，萧萧风竹陇猿悲。
山中对酒
程俱（宋代）

秋容澹青山，爽秀雨皆足。清溪照千仞，空翠疑可掬。

何年顾兔窟，桂子堕山腹。老香散深林，屑玉缀黄粟。

朝来客衣动，一叶下空谷。客心如棼丝，日月共烦促。

胸中尚磊块，陶写赖新渌。要当酒千钟，浇我愁万斛。

顾有独醒人，脩然倚枯木。
夏中即事
俞桂（宋代）

青青梅子已添肥，犊角新抽晚笋迟。
茶罢日长消睡处，案头一卷乐天诗。
浪淘沙（和鲁如晦）
王之道（宋代）

高髻堕香鬟。遗恨眉山。老年花似梦中看。厌浥一枝D54C似露，珠泪阑干。卮酒发酡颜。

休更留残。满城风雨麦秋寒。余馥尚能消酒恶，谁敢包弹。
一年好景
胡宿（宋代）

樽俎真无奈，风骚亦被魔。酒龙春力健，诗将夜谋多。

未羡封侯印，偏怜却日戈。寄言嵇叔夜，休惜玉嵯峨。
【双调】落梅风_湖上山翁醉
张可久（元代）

湖上
山翁醉，仙子扶，草新词粉笺霜兔。船头晚凉湖上雨，锦鸳笺傍花飞去。
春晚二首
弹珠泪，上宝车，柳青青渭城官舍。杜鹃又啼春去也，两无情水流花谢。
秾妆褪，苏幕遮，过清明小楼春夜。剔银灯快将诗句写，晓风寒海棠花谢。
春情
空凝伫，不见他，画帘垂柳花飞过。髻云偏翠斜金凤亸，碧痕香绣窗茸唾。
水爆仗
椷云气，走电光，翠烟流洞庭湖上。起蛰龙一声何处响？碎桃花禹门春浪。
春晚
寻花径，梦草池，乳莺啼牡丹开未？荒凉故园春事已，谢东风补红添翠。
玄文馆雪夜饮金盘露食马头
寻梅处，泛剡图，白模糊小桥无路。仙霞洞中清事足，金盘露马头香玉。
席上为真士陈玉林作
溪船去，山竹折，玉成林小窗清夜。销金党家何处也？搅琼酥惠船明月。
春思
娇莺韵，乳燕声，盼归舟玉人成病。趁东风远游不见影，浪儿每柳花心性。
城下闻夷歌
陈羽（唐代）

犍为城下䍧牱路，空冢滩西贾客舟。此夜可怜江上月，夷歌铜鼓不胜愁。
杂咏五言五首
刘克庄（宋代）

亲朋存者少，岁月去如驰。
不记桃三窍，犹疑黍一炊。
雨中花 晓起
顾贞立（清代）

燕语呢喃莺语媚。浑不许绮窗人睡。日漾湘帘，侍儿多事，又把妆奁备。

香冷画屏眉叠翠。都付与镜中憔悴。十载羁愁，盈囊诗卷，难化花前泪。
龚宗伯座中赠优人扮虞姬
杜濬（清代）

年少当场秋思深，座中楚客最知音。
八千子弟封侯去，唯有虞兮不负心。
社日关路作
白居易（唐代）

晚景函关路，凉风社日天。青岩新有燕，红树欲无蝉。

愁立驿楼上，厌行官堠前。萧条秋兴苦，渐近二毛年。
晚泊湘江作
贯休（唐代）

烟浪瀁秋色，高吟似有邻。一轮湘渚月，万古独醒人。

岸湿穿花远，风香祷庙频。祗应谀佞者，到此不伤神。
己巳元日二首 其二
林希逸（宋代）

占年五子推壬子，端月三旬看上旬。新把历书欢竟日，旧传谶度属今春。

残生一饱无他念，半世多魔笑此身。清晓冠裳八十拜，老能强饭不输人。
鸡鸣曲
汪遵（唐代）

金距花冠傍舍栖，清晨相叫一声齐。

开关自有冯生计，不必天明待汝啼。
五次韵
王十朋（宋代）

涪陵妃子谩名园，岂似闽南绿一盘。最喜色同青玉案，不妨功一紫金丹。

画看红紫品流俗，诗嚼冰霜牙颊寒。吟罢閒观右军帖，来禽青李可同餐。
暮春山课即事书怀十二绝 其六
郭之奇（明代）

扫地焚香一室，孤灯细雨天涯。强刲欲爱诸业，自长薰修寸芽。
问汉守刘宝贤觅酒四首
郭印（宋代）

酒几於道少人知，乘坠俱忘即我师。
身后虚名如胜此，陶潜李白更无诗。
送苏合宫颋
张说（唐代）

都邑群方首，商泉旧俗讹。变风须恺悌，成化伫弦歌。

畴昔珪璋须，雍容文雅多。振缨游省闼，锵玉宰京河。

别曲鸾初下，行轩雉尚过。百壶非饯意，流咏在人和。
沁园春 其二 用前韵简爽翁
樊增祥（清代）

何日东归，芰荷裁衣，竹皮制冠。向凤皇城里，聊充吏隐，麒麟阁向，别以诗传。

银浦仙槎，蓝花使馆，懒到玻瓈海外天。春来梦，梦蘧蘧庄蝶，到富春山。

闲时检校丛编。似虹月江头书画船。命蓝田爱子，替陪朝贵，杨枝纤手，勾管嫏环。

药地花红，樱天酒碧，著我迂心短李间。新来事，问草窗眼底，多少云烟。
东坡画像赞
释居简（宋代）

帝哀先生，为天下忌。速反其辕，卒不憖遗。遂骑箕尾，而分天章。

云汉昭回，衣被八荒。载驱六丁，收拾文字。神京遐陬，旁罗曲致。

落人间者，太山毫芒。寒者绮纨，馁者稻粱。取彼谮人，投畀豺虎。

既粱其饩，而纨其裤。豢以人爵，俾敏厥修。息公之谮，承天之休。
观藏冰
张汇（唐代）

寒气方穷律，阴精正结冰。体坚风带壮，影素月临凝。

冬赋凌人风，春期命妇升。凿来壶色彻，纳处镜光澄。

鲁史曾留问，豳诗旧见称。同观里射享，王道颂还兴。
偈颂二百零五首
释正觉（宋代）

十方法侣共安居，云月身心照处虚。
转侧芦汀飞鹤鹭，亡机林壑混樵渔。
瘢痕若尽光无际，丝糁才萌念有余。
廊下相逢休放喝，且容兴化撒珍珠。
除夜小饮，叹都下酥乳不至
杨万里（宋代）

雪韭霜菘酌岁除，也无牛乳也无酥。
贫中却富何人会，自有村醪不用沽。
盎莲栽久叶茂而花不吐或谓清明后种然也因漫述以问种莲者取法云
区越（明代）

盎莲节后种无花，生意偏饶叶竞奢。暑退碧筒还酌酒，客来清话亦供茶。

那能蔽日从张盖，尚欲清尘岂染沙。水冷霜寒聊尔别，旧山松菊老生涯。
答胡海翁、胡宗性重谒
刘鹗（清代）

悠然无语眄庭柯，风雨伤春奈若何！浮世周旋如子少，馀情流丽向人多。

好诗寄我频三诵，穷巷经年一再过。无酒固难淹李白，空馀文燄照松萝。
次韵思
李之仪（宋代）

肮脏从来不易俦，低徊身世亦悠悠。离群断雁虽难偶，得两明珠岂待求。

强挹馀尘时琢句，问寻陈迹自经丘。清时醉尉知何在，似是人多识故侯。
宿蒋庵
胡圭（宋代）

松色耸寒青，云庵夜未扃。
行吟满林叶，坐听一僧经。
江獭鸣如鬼，山灯远似星。
自能消冷漠，不用酒盈瓶。
寄赠旴江郡教刘公稷
刘崧（元代）

十年不见刘文学，白发新来几许长。官舍晓清槐叶暗，泮林春雨杏花香。

听泉定过麻姑洞，看月还寻华子冈。山屐酒壶从倒载，昔贤高咏故难忘。
记小圃花果二十首
刘克庄（宋代）

的皪开雕槛，氤氲入绮栊。
何须傍班马，卧起二花中。
谒金门（送客）
卢炳（宋代）

门巷寂。梅豆微酸怯食。别恨萦心愁易入。寸肠如网织。

去橹咿哑声急。泪滴春衫轻湿。尺素待凭鱼雁觅。远烟凝处碧。
赠胡居士
耿湋（唐代）

孔融过五十，海内故人稀。相府恩犹在，知君未拂衣。
黄几复自海上寄惠金液三十两且曰唯有德之士
黄庭坚（宋代）

皱面黄须已一翁，樽前犹发少年红。
金丹乞与烦真友，只恐无名帝籍中。